PATVIRTINTA

Rokiškio rajono savivaldybės tarybos

2024 m. sausio 25 d. sprendimu Nr. TS-

**ROKIŠKIO RAJONO SAVIVALDYBĖS TARYBOS NUOSTATAI**

**I SKYRIUS**

**BENDROSIOS NUOSTATOS**

1. Rokiškio rajono savivaldybės sporto tarybos (toliau – Taryba) nuostatai (toliau – Nuostatai) nustato Tarybos uždavinius, funkcijas, teises, Tarybos sudarymą ir jos veiklos organizavimą.

2. Tarybos paskirtis – patarti Rokiškio rajono savivaldybės tarybai, Rokiškio rajono savivaldybės merui, Rokiškio rajono savivaldybės administracijos Švietimo ir sporto skyriui savivaldybės politikos sporto srityje formavimo ir įgyvendinimo klausimais.

3. Taryba nėra juridinis asmuo. Taryba veikia visuomeniniais pagrindais.

4. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, kitais Lietuvos Respublikos Seimo priimtais teisės aktais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Rokiškio rajono savivaldybės tarybos sprendimais, Rokiškio rajono savivaldybės mero potvarkiais, Rokiškio rajono savivaldybės administracijos direktoriaus įsakymais, šiais nuostatais ir kitais teisės aktais.

**II SKYRIUS**

**TARYBOS UŽDAVINIAI IR FUNKCIJOS**

5. Tarybos uždavinys - prisidėti prie savivaldybės sporto sričių plėtros įgyvendinimo:

5.1. ugdant sveiką ir fiziškai aktyvią visuomenę;

5.2. sudarant sąlygas rengti perspektyvius sportininkus siekti aukščiausių sportinių rezultatų.

6. Taryba vykdo šias funkcijas:

6.1. svarsto savivaldybės sporto plėtros priemones ir projektus;

6.2. pataria nustatant savivaldybės lėšomis fnansuotinas sporto sritis, sporto srityje veikiančių fizinių ir juridinių asmenų veiklos finansavimo iš savivaldybės biudžeto kriterijus ir tvarką;

6.3. skatina viešojo ir privataus sektorių partnerystę sporto srityje;

6.4. vertina sporto nevyriausybinių organizacijų projektus ir teikia siūlymus dėl jų finansavimo iš savivaldybės biudžeto;

6.5. pataria dėl apdovanojimų steigimo ir tvarkos už nuopelnus sportui;

6.6. teikia Rokiškio rajono savivaldybės merui (toliau - Meras) siūlymus, kokie juridiniai ir fiziniai asmenys turi teisę gauti geriausių metų sportininkų apdovanojimus.

**III SKYRIUS**

**TARYBOS TEISĖS**

7. Taryba turi teisę:

7.1. gauti teisės aktų nustatyta tvarka iš savivaldybės sporto institucijų ir įstaigų, sporto srityje veikiančių nevyriausybinių organizacijų dokumentus ir informaciją, kurios reikia Tarybos funkcijoms atlikti;

7.2. dalyvauti stebėtojo teisėmis darbo grupių ar komisijų posėdžiuose, kai sprendžiami su sporto sritimi susiję klausimai;

7.3. pasitelkti savivaldybės institucijų ir įstaigų, sporto srityje veikiančių nevyriausybinių sporto organizacijų atstovus ir specialistus, Tarybos sprendžiamiems klausimams nagrinėti.

**IV SKYRIUS**

**TARYBOS SUDARYMAS IR VEIKLOS ORGANIZAVIMAS**

8. Rokiškio rajono savivaldybės taryba sprendimu į Tarybą skiria Rokiškio rajono savivaldybės tarybos Švietimo, kultūros ir sporto komiteto pirmininką. Kitus narius deleguoja:

8.1. Rokiškio rajono savivaldybės meras vieną politinio pasitikėjimo valstybės tarnautoją;

8.2. Rokiškio rajono savivaldybės administracijos direktorius vieną Švietimo ir sporto skyriaus valstybės tarnautoją;

8.3. Rokiškio rajono kūno kultūros ir sporto centras vieną atstovą;

8.4. Biudžetinė įstaiga Rokiškio baseinas vieną atstovą;

8.5. Rokiškio rajono sporto nevyriausybinių organizacijų visuotinis susirinkimas tris atstovus;

8.6. Rokiškio rajono fizinio ugdymo mokytojų metodinė grupė vieną atstovą;

9. Tarybos pirmininkas skiriamas, o nariai deleguojami likus 1 mėnesiui iki Tarybos narių kadencijos pabaigos. Tarybos pirmininku gali būti skiriamas tik nepriekaištingos reputacijos, kaip ji apibrėžiama Lietuvos Respublikos vietos savivaldos įstatymo 11 straipsnyje, savivaldybės tarybos narys. Personalinę Tarybos sudėtį tvirtina Rokiškio rajono savivaldybės meras išrinktos Rokiškio rajono savivaldybės tarybos kadencijos laikotarpiui. Tarybos nariai, išskyrus Tarybos pirmininką, pareigas gali eiti ne daugiau kaip dvi kadencijas iš eilės.

10. Pirmąjį Tarybos posėdį šaukia Tarybos pirmininkas per 1 mėnesį nuo personalinės Rokiškio rajono savivaldybės sporto tarybos sudėties patvirtinimo.

11. Pirmajame Tarybos posėdyje paprasta visų Tarybos narių balsų dauguma išrenkamas Tarybos pirmininko pavaduotojas.

12. Tarybos pirmininkas, vadovaudamasis Mero patvirtintu Tarybos darbo reglamentu, vadovauja Tarybai, atsako už jos veiklą, atstovauja jai arba įgalioja tai daryti kitus Tarybos narius. Jeigu Tarybos pirmininko nėra, jo funkcijas atlieka Tarybos pirmininko pavaduotojas.

13. Tarybos pirmininko arba nario įgaliojimai nutrūksta, kai:

13.1. jis atsistatydina, raštu apie tai pranešdamas jį į Tarybą delegavusiai institucijai ar organizacijai, arba jį iš Tarybos atšaukia jį į Tarybą delegavusi institucija ar organizacija;

13.2. jis nustoja eiti pareigas jį į Tarybą delegavusioje institucijoje ar organizacijoje arba yra pašalintas iš jį į Tarybą delegavusios institucijos ar organizacijos narių;

13.3. teismas jį pripažįsta neveiksniu;

13.4. jam įsiteisėja teismo apkaltinamasis nuosprendis.

14. Jei Tarybos pirmininko ar nario įgaliojimai nutrūksta, naują Tarybos narį likusiam Tarybos kadencijos laikui Nuostatų 8 punkte nustatyta tvarka skiria institucijos ir organizacijos, skyrusios Tarybos pirmininką ar narį, kurio įgaliojimai nutrūko.

15. Apie šaukiamus Tarybos posėdžius, jų vietą ir laiką Tarybos narius informuoja, posėdžiams medžiagą rengia, posėdžius protokoluoja ir Tarybos veiklos dokumentaciją tvarko Tarybos posėdžių sekretorius. Tarybos posėdžių sekretoriaus funkcijas atlieka Rokiškio rajono savivaldybės administracijos Švietimo ir sporto skyriaus vyriausiasis specialistas. Tarybos posėdžių sekretorius nėra Tarybos narys.

16. Pagrindinė Tarybos darbo forma yra posėdžiai. Taryba į posėdžius renkasi ne rečiau kaip kartą per pusmetį. Esant poreikiui, papildomai posėdį sušaukti gali Tarybos pirmininkas savo iniciatyva arba to pageidaujant ne mažiau kaip 1/3 tarybos narių, Meras arba Rokiškio rajono savivaldybės administracijos Švietimo ir sporto skyriaus vedėjas savo iniciatyva.

17. Tarybos posėdžius šaukia ir jiems pirmininkauja Tarybos pirmininkas, o jo nesant – Tarybos pirmininko pavaduotojas. Posėdžiai yra teisėti, jeigu juose dalyvauja ne mažiau kaip 1/2 Tarybos narių. Tarybos sprendimai priimami bendru sutarimu, o jei jo nėra – ne mažiau kaip 2/3 posėdyje dalyvaujančių Tarybos narių balsų. Svarstant klausimus, dėl kurių galėtų kilti viešųjų ir privačių interesų konfliktas, Tarybos narys privalo nusišalinti nuo sprendimo priėmimo.

18. Apie rengiamą Tarybos posėdį jos nariams ir į posėdį kviečiamiems kitiems suinteresuotiems asmenims Tarybos posėdžių sekretorius elektroniniu paštu ne vėliau kaip prieš 3 darbo dienas iki posėdžio išsiunčia pranešimą.

19. Protokolus pasirašo Tarybos posėdžiui pirmininkavęs asmuo ir Tarybos posėdžių sekretorius.

**V SKYRIUS**

**BAIGIAMOSIOS NUOSTATOS**

20. Tarybos sprendimai skelbiami Rokiškio rajono savivaldybės interneto svetainėje.

21. Tarybos veiklą techniškai aptarnauja Rokiškio rajono savivaldybės Švietimo ir sporto skyrius.

\_\_\_\_\_\_\_\_\_\_\_\_\_\_